(1605) Al was hy vanden Joden neder geslecht , En begrauen inder eerden , Die Catholijcke Kercke heeft hem opgerecht , Hooch verheuen met grooter weerden , Om dat ons soo grooten weldaet is geschiet , Aen den Heyligen meyboom des Cruycen siet , Hier beneden in dese valleye , Eeren wy desen groenen Meye .Bouen alle boomen int aertsche dal , Die wter aerden groeyen , Is desen meyboom weerdich bouen al , Door die crachten die wt hem vloeyen , Om dat hy besprengt is met Jesus bloet Soo heeft hy wel rieckende bloemen soet , En schoon vruchten menichderleye , Ontfangen wy v in desen groenen Meye .Hierom deuote siele v ooghen opslaet , En wilt neerstelijck aenmercken , Maer desen groenen meyboom ghebloeyet staet , Inden boomgaert der heyligher Kercken , Daer is hy van Christo geplant en gebracht , Daer eetmen zijn vruchten , daer toont hy zijn cracht , In die schoone wellustige weye , Sult ghy vinden desen groenen Meye .